o
Derek Prince
Miten rukoilla Israelin puolesta Osa 1
Luotan siihen, että te, jotka kuulette tämän sanoman,
rohkaistuisitte Pyhässä Hengessä rukoilemaan Israelin puolesta.
Opetan teille yksitoista tapaa,
joilla vahvistaa rukouksia Israelin puolesta.
Kaikkien tapojen ei tarvitse sisältyä yhteen rukoushetkeen,
sillä Israelin puolesta voi rukoilla niin monista lähtökohdista.
Opetukseni perustuu omiin kokemuksiini ja huomioihini.
Yksi, rukoile Jumalan Sanan säätämissä rajoissa.
Tämä on yksi syy, miksi käytin niin paljon aikaa siihen,
mitä Raamattu kertoo Jumalan Israel-suunnitelmista,
sillä Jumalan suunnitelmien vastainen rukous on ajanhukkaa.
Otin tästä esimerkkejä, joihin en nyt palaa.
Mutta otan yhden mallirukouksen,
Mat 24:20, kun Jeesus puhuu kriisistä,
johon Israel ei ole vielä joutunut, mutta ajan mittaan joutuu.
Hän sanoo seuraajilleen: "Rukoilkaa, ettette joutuisi
pakomatkalle talvisaikaan tai sapattina."
Tämä asettaa rukoukselle rajoja. Jeesus ei sano, että rukoilkaa,
ettette joutuisi pakomatkalle, koska joudutte sille kuitenkin.
Näin on Jumala säätänyt. Se, mitä tulee rukoilla,
on, ettei tarvitsisi lähteä pakoon talvisaikaan, sillä se olisi rankkaa
erityisesti odottaville äideille.
Ja rukoilkaa, ettei tarvitsisi lähteä sapattina,
koska pakosalle lähtö olisi sapattina vaikeaa nyky-Israelissa
ja siitä aiheutuisi hässäkkää.
Meidän ei siis tule rukoilla vastoin Jumalan suunnitelmia.
Älä pyydä Jumalaa tekemään mitään sellaista,
minkä Hän sanoo tekevänsä,
koska me emme voi muuttaa Hänen päätöksiään.
Meidän tulee ymmärtää Jumalan profeetallisia suunnitelmia Israelille,
jotta voisimme rukoilla oikein Israelin puolesta.
On paljon tunnepitoista rukousta juutalaisten puolesta,
mutta sellainen rukous ei saa paljoakaan aikaan.
Olen oppinut tuskallisesta kokemuksesta,
että Pyhä Henki on säälimätön. Hän ohjaa meidät Jumalan tahtoon
sopii se meille tai ei, olipa se mielestämme oikein tai ei,
mutta Hänen suunnitelmansa ovat aina oikeat.
Amerikan kulttuurissa on tuttua sanonta
"asiakas on aina oikeassa".
Monet lähestyvät Jumalaa ikään kuin he olisivat asiakkaita,
jotka haluavat tiettyä muotia, väriä tai hintaa.
Sanonta ei pidä paikkaansa.
Se on myyjien psykologinen kikka.
Asia on kuitenkin niin, että on vain yksi henkilö,
joka on aina oikeassa: Jumala.
Jos haluat rukoilla järkevästi ja tehokkaasti,
on syytä lähteä siitä, että Jumala on oikeassa ja
se, mitä Hän sanoo, tulee tapahtumaan.
Hän suo meille etuoikeuden rukoilla Hänen Sanansa mukaisesti.
Sellaisessa rukouksessa on voimaa.
1 Aik 17 kertoo, kuinka Daavid suunnitteli rakentaa
temppelin Herralle. Profeetta Natan
kannusti häntä toteuttamaan suunnitelmansa.
Mutta Jumala puhui Natanille:
"Temppelin rakentaminen ei ole Minun suunnitelmani.
Daavid ei ole se, joka rakentaa temppelin Minulle.
Mene ja kerro Daavidille, että sinä halusit rakentaa Minulle temppelin,
mutta Minä rakennan sinulle kuningashuoneen."
Niin korkealla kuin taivas kaartuu maan yllä,
olivat Jumalan ajatukset Daavidin ajatusten yläpuolella.
Seuraavan päivänä Daavid meni rukoilemaan Herraa näin:
"Tee niin kuin olet sanonut". Sen voimallisempaa rukousta ei ole.
Kun rukoilet Jumalan Sanan mukaisesti,
olet suorastaan vastustamaton.
UT:ssa neitsyt Maria sai hämmentävän sanoman,
että hänestä tulee Messiaan äiti. Kun enkeli ilmoitti tämän Marialle,
hän ei ymmärtänyt miten se olisi mahdollista ja hän sanoi:
"Tapahtukoon minulle niin kuin sanoit".
Minusta kaikkien aikojen suurin ihmisen kokema ihme on
Messiaan syntyminen neitseestä. Näin tapahtui, kun Maria sanoi:
"Tapahtukoon minulle niin kuin sanoit".
Me emme voi rukoilla mitään suurempaa kuin
minkä Jumala Sanassaan ilmoittaa.
Esirukoilijoiden suurimpia tehtäviä on rukoilla, että
se, minkä Jumala on jo ilmoittanut, tapahtuisi. Siksi Jumala on
asettanut esirukoilijoita Jerusalemin muureille.
Olen jo aiemmin puhunut siitä, että esirukoilijaa
tarkoittava heprean sana "maskir" Jes 62:ssa on henkilö, joka
muistuttaa jostain asiasta toiselle.
Niinpä sihteerin tehtävä on muistuttaa esimiestään
hänen kalenteriohjelmastaan. Samoin esirukoilijan,
"maskir", maskuliini, "maskira", feminiini,
tehtävä on muistuttaa Jumalaa siitä, mitä
Hänen profeetallisessa kalenterissaan sanotaan:
"Tee niin kuin olet sanonut".
Esirukoilijalla on muitakin tehtäviä, mutta tämä on perustehtävä.
Siksi esirukoilijan tulee tuntea Jumalan Sana ja hänen on oltava
selvillä Jumalan suunnitelmista ja niiden toteuttamisesta.
Tämä on ensimmäinen periaate: kun rukoilet Israelin puolesta
pysy Jumalan Sanan mukaisessa rukouksessa.
Toinen periaate pohjautuu psalmiin 100:4:
"Tulkaa Hänen porteilleen kiittäen,
Hänen esipihoilleen ylistystä laulaen."
Tämä on perustavanlaatuinen periaate, jota monet kristityt
eivät valitettavasti tunne. Ainoa suora tapa päästä
Jumalan yhteyteen on tulla Hänen porteilleen kiittäen
ja Hänen esipihoilleen ylistystä laulaen.
Ellet tule kiittäen ja ylistäen,
voit kyllä korottaa ääntäsi kuin 10 spitaalista,
jotka huusivat Jeesukselle matkan päästä ja Hän kuulee.
Mutta et pääse suoraan Jumalan yhteyteen.
Muuta tietä Hänen läsnäoloonsa ei ole
kuin tulla Hänen porteilleen kiittäen
ja Hänen esipihoilleen ylistystä laulaen.
Sama koskee rukousta Israelin puolesta.
Tehokkainta on aloittaa rukous Israelin puolesta kiittäen.
Jumala on antanut meille mallin, Jer 31:7:
"Iloitkaa ja riemuitkaa Jaakobista,
huutakaa ylistystä kansoista parhaalle!"
Kuinka monta kertaa olet lukenut sanan "huutaa" psalmeista?
Oletko koskaan huutanut?
Ei tuo ollut kunnon huuto, mutta hyvä yritys.
Näytän miten pitää huutaa. Halleluja!!!
Huutakaa kanssani.
Nyt kuulosta jo hyvältä.
En ole laulaja, en pysy nuotissa, mutta minä osaan huutaa.
Palaamme Jer 31:7:ään: "Iloitkaa ja riemuitkaa Jaakobista,
huutakaa ylistystä kansoista parhaalle!"
Onko USA mielestänne kansoista paras?
Siinä tapauksessa voitte huutaa kiitollisina.
Valitkaa oikea hetki ja paikka, mutta älkää mutisko,
vaan ääntäkää selkeästi.
"Iloitkaa ja riemuitkaa Jaakobista,
huutakaa ylistystä kansoista parhaalle, kuuluttakaa ..."
Olemme kirjoittaneet kirjasen "Rukouksia ja kuulutuksia".
Myöhemmin kun käsittelemme rukousta Israelin puolesta,
me Ruthin kanssa näytämme mallia,
miten kuuluttaa Israelin puolesta.
Kuuluttaminen on Jumalan Sanan tuomista tiettyyn tilanteeseen.
Kirjassani kerron Mooseksesta, kun hän seisoi Herran edessä ja
Hän sanoi: "Palaa Egyptiin vapauttamaan kansani".
Mooses sanoi: "Mitä ottaisin mukaani?".
Herra kysyi Moosekselta: "Mitä sinulla on kädessäsi?".
Hän vastasi tähän tapaan: "Vain tavallinen
lammaspaimenen sauva". Ei hän sitä juuri minään pitänyt,
mutta Herra opetti Moosesta: "Heitä sauvasi maahan!",
ja se muuttui käärmeeksi.
Mooses kavahti omaa sauvaansa, eikä ymmärtänyt mitä sille tapahtui.
Sitten Herra sanoi: "Tartu sitä hännästä".
Kaikki, jotka jotain käärmeistä tietävät,
eivät suinkaan ota käärmettä kiinni hännästä,
mutta Mooses otti, varmaankin vapisten,
ja käärme muuttui takaisin sauvaksi.
Herra sanoi. "Ota sauvasi ja lähde matkaan".
Siinä kaikki mitä tarvitset.
Sauva oli ainoa ase, jota Mooses tarvitsi.
Kaikki ihmeet tapahtuivat Mooseksen sauvan avulla
mukaan lukien Punaisen meren avautuminen ja
veden palaaminen egyptiläisten päälle.
Ehkä sinullakin on Mooseksen sauva kädessäsi
etkä tiedä mikä voima siinä on. Sauva kädessäsi on Raamattusi.
Vapautat sen voiman julistamalla, kuuluttamalla rohkeasti ja
uskossa Jumalan Sanaa mihin tahansa tilanteeseen ja
niin vapautat Jumalan yliluonnollisen voiman toimintaan.
Herra sanoo tässä jakeessa: "kuuluttakaa".
Vapauttakaa Minun Israelini kohtaloa koskevat lupaukseni.
Herra jatkaa: "... ylistäkää ..." On aika ylistää.
Ehkä meilläkin on puheeni jälkeen aikaa ylistää Herraa.
"... Herra, pelasta kansasi, kaikki, jotka ovat jäljellä Israelista."
Herra käskee tekemään viisi asiaa:
laulakaa, huutakaa, kuuluttakaa, ylistäkää ja rukoilkaa,
sillä "Herra, pelasta kansasi", on rukous.
Näillä viidellä tavalla voimme vastata Jumalan lupauksiin:
laulaa, huutaa, kuuluttaa, ylistää ja rukoilla.
Huomatkaa, että rukous on viimeisenä, sillä rukous
on voimallisin, kun ensin on tehty neljä edeltävää vaihetta.
Tulkaa Hänen porteilleen kiittäen,
Hänen esipihoilleen ylistystä laulaen.
Kiittäkää Häntä erityisesti siitä, mitä Hän tekee
ja mitä Hän tekee Israelille.
Kolmas periaate koskee sekä juutalaisia että muita kansoja:
Tunnustakaa syntinne toisillenne ja Herralle.
Todellinen esirukoilija tunnustaa syntinsä Herran edessä.
Kunnon malli tästä on Daniel.
Daniel oli VT:n hurskaimpia henkilöitä.
VT:ssa on kaksi henkilöä, joiden synneistä ei puhuta mitään.
Toinen on Joosef, toinen on Daniel.
Kun Daniel näki, että oli tullut aika rukoilla
kansan paluuta Jerusalemiin, hän meni Herran eteen rukouksessa.
Vaikka hän oli kovin hurskas, hän samastui kansansa synteihin.
Jos siis tahdot olla esirukoilija, et voi osoitella, että
"nuo ovat tehneet väärin".
Ei Jumala sellaista arvosta. Sinun tulee sanoa:
"me olemme tehneet väärin".
Sinun on samastuttava perheesi, perintösi, kulttuurisi ja
kansasi synteihin tai minkä tahansa puolesta rukoiletkin.
Teille rakkaille amerikkalaisille on kertynyt iso läjä syntejä
maanne historian aikana, joihin voitte samastua.
Kun olette käsitelleet mustille tehdyt synnit, niin
jatkakaa käsittelyä intiaaneille tehdyillä synneillä,
joihin useimmat kristityt eivät ole juuri mitenkään puuttuneet.
Tarkastelkaamme Danielin suhtautumista Israeliin.
Hän sanoo (luen muutamia jakeita) Dan 9:stä.
"Me olemme tehneet väärin ..."
"... olemme rikkoneet Sinua vastaan,
kapinoineet ja poikenneet Sinun käskyistäsi ja laeistasi."
Pitääkö paikkansa Israelin suhteen? Kyllä pitää.
"Me emme ole kuunnelleet Sinun palvelijoitasi,
profeettoja, jotka Sinun nimessäsi puhuivat kuninkaillemme,
ylhäisillemme, isillemme ja koko kansalle.
Sinä Herra olet oikeudenmukainen,
ja me olemme ansainneet osaksemme tulleen häpeän.
Me Juudan miehet, Jerusalemin asukkaat ja koko Israel,
me kaikki, olimmepa lähellä tai kaukana
niissä maissa, joihin Sinä olet meidät
uskottomuutemme tähden hajottanut.
Herra, me olemme saaneet häpeän osaksemme,
me ja meidän kuninkaamme, ylhäisemme ja isämme,
sillä me olemme tehneet syntiä Sinua vastaan.
Mutta Sinä Herra, meidän Jumalamme, olet armollinen ja
voit antaa meille anteeksi, vaikka olemme luopuneet Sinusta
emmekä ole kuunnelleet Sinun ääntäsi
emmekä vaeltaneet niiden lakien mukaan, jotka
Sinä olet antanut palvelijoittesi, profeettojen, opettaa meille.
Koko Israel on rikkonut sinun lakisi ja poikennut Sinun tieltäsi
eikä ole totellut Sinua.
Ja niin meidän päällemme kaatui se kirous ja rangaistus,
joka on kirjoitettu Mooseksen, Herran palvelijan, lakiin,
sillä me olemme tehneet syntiä Sinua vastaan."
Voisimme jatkaa, mutta näettekö mallin?
Älä ole omahyväinen, älä seiso matkan päässä kuin
fariseus temppelin edustalla, joka sanoi:
"En ole kuin tuo publikaani. Paastoan kahdesti viikossa ja
annan täydet kymmenykset kaikesta".
Publikaani, verokarhu, sanoi.
"Herra, ole minulle syntiselle armollinen".
Jeesus sanoi, että publikaani meni kotiinsa vanhurskaana,
mutta fariseus ei. Farisealaiset rukoukset ovat Jumalalle kauhistus.
Kerron, mitä tapahtui viime kesäkuussa.
Olin puhujana KKKK:ssa,
Kansainvälisen kristittyjen kauppakamarin konferenssissa
Jerusalemissa. On haastetta luetella kaikki Koot.
Se on ryhmä kansainvälisiä liikemiehiä, jotka ovat
päättäneet käyttää liiketoimiaan ja asiantuntemustaan
Jumalan valtakunnan hyväksi.
He eivät elä saadakseen voittoa vaan he elävät Jumalalle.
Järjestön puheenjohtaja on ruotsalainen ja mukana on
saksalaisia, brittejä, ranskalaisia ja muita.
Järjestön osasto on juuri perustettu USA:han.
He päättivät pitää kansainvälisen konferenssin Jerusalemissa.
He ottivat yhteyttä juutalaisiin liikemiehiin Israelissa
periaatteena yhdessä edistää
israelilaisten tuotteiden myyntiä ulkomaille.
Se todella innosti juutalaisia. Harva ottaa heihin yhteyttä noin.
Minä puhuin konferenssin päätösiltana aiheesta
"Jaakobin elämä esimerkkinä Israelin kohtalosta".
Selvitin kuinka Jumala kehotti Jaakobia
palaamaan perintömaahansa ja hän lähti vaimonsa ja
11 lapsensa kanssa omaisuus mukanaan.
Hän eteni Israelin itäiselle rajajoelle, jossa hän sai viestin,
että Esau oli tulossa häntä vastaan 400 aseistautuneen miehen kanssa.
Kun he viimeksi olivat olleet yhdessä,
Esau yritti murhata Jaakobin.
Niinpä Jaakob huolestui.
Tuona iltana outo mies tuli hänen luokseen ja
paini hänen kanssaan koko yön. Seuraavana päivänä
Jaakob sanoi: "Olen nähnyt Jumalan kasvoista kasvoihin".
Elämänsä lopulla, siunatessaan kahta Joosefin poikaa, hän sanoi:
"Se enkeli, joka on minut pelastanut kaikesta onnettomuudesta,
siunatkoon teitä". Se henkilö oli ihminen,
Jumala ja enkeli, Jumalan sanansaattaja.
Tämä oli minulle niin elävää tekstiä, koska
kohtasin saman henkilön sinä yönä kun minä pelastuin.
Tämä on aina ollut minulle selvää.
Maailmankaikkeudessa on vain yksi henkilö, joka vastaa tuota kuvausta,
ihminen ja Jumala ja Jumalan sanansaattaja ihmisille,
joka tunnetaan ihmiskunnan historiassa Jeesus Nasaretilaisena.
Viestini oli, etteivät juutalaiset saa maataan omistukseensa ja
he eivät voi elää turvassa ennen kuin he ovat kohdanneet tuon henkilön.
Hän odottaa tuota kohtaamista.
Jaakob ratkaisi ongelmansa enkelin kanssa,
mutta hänen oli vielä kohdattava veljensä Esau.
Uskon niin, että ellei Jaakob olisi kohdannut enkeliä,
hän ei olisi toiminut niin kuin nyt.
Kun hän näki veljensä Esaun lähestyvän,
hän kumarsi maahan seitsemän kertaa hänen edessään.
Hän nöyrtyi veljensä edessä.
Kerroin kuulijoille, että Jaakob oli ikään kuin juutalaiset ja
Esau ikään kuin muut kansat. Sanoin, että ennen pitkää
sekä juutalaisten että muiden kansojen
on tehtävä sovinto ja nöyrryttävä.
Puheeni lopuksi tein sellaista mitä en ollut suunnitellut.
Sanoin, että ehkä Herra haluaa nähdä esimakua tästä
jo tässä tilaisuudessa.
"Jos täällä on kaksi juutalaista uskovaa
ja kaksi muuta, jotka haluaisivat tunnustaa syntinsä toisilleen ?"
Ennen kuin ehdin lopettaa puheeni kaksi nuorta juutalaiskristittyä,
molemmat ystäviäni, alkoivat kävellä eteen ja
samoin kaksi konferenssin johtajaa tuli eteen.
He seisoivat kasvotusten salin edessä.
Se kesti puolisen tuntia.
He todella tunnustivat syntinsä, joita olivat tehneet toisilleen.
Britti tunnusti kuinka Britannia käytti mandaattiaan Israelia kohtaan
väärin eikä tehnyt velvollisuuttaan.
Olin sattunut sanomaan,
että toisen halveksiminen aiheuttaa syvimmät haavat.
Nuo kaksi nuorta juutalaista tunnustivat, kuinka
juutalaiset ovat halveksineet muita kansoja.
Sitten he kumartuivat ja polvistuivat toistensa eteen ja
suorastaan suutelivat toistensa kenkiä.
En ollut ollenkaan suunnitellut tällaista.
Ruth korjaa: he olivat riisuneet kenkänsä.
Se oli aikamoinen läpimurto siinä kokouksessa.
Ihmiset alkoivat itkeä ja monet ottivat kenkänsä pois ja
jotain todella tapahtui. Tämä antoi toimintamallin.
Juutalaisten tulee tunnustaa syntinsä muita kansoja kohtaan.
Kyse ei ole vainon synnistä vaan halveksunnan synnistä.
Muilla kansoilla on paljon syntejä juutalaisia kohtaan,
jotka heidän on tunnustettava. Ehkä esirukouksiin tulee voimaa
vasta sitten, kun tunnustamattomat synnit on käsitelty.
Olemme nyt oppineet periaatteen, jonka monet esirukoilijat tietävät:
on tunnustettava sen ryhmän synnit, jota edustat.
On seisottava ryhmänsä edustajana
niin kuin Daniel, joka oli hurskas mies,
mutta silti hän ei sanonut kansastaan: "he ovat tehneet syntiä"
vaan hän sanoi: "me olemme tehneet syntiä".
Näyttää siltä, että Danielin rukous
avasi tien juutalaisten paluulle Babylonista Israeliin.
Tunnustus on siis olennainen osa voimallista esirukousta.
Neljäs periaate on: samastu Jumalan suunnitelmaan.
Mitä se tarkoittaa? Miksi Jumala on sietänyt
ihmiskunnan kauheaa pahuutta vuosisatoja?
Mitä Hän odottaa? Minun vastaukseni on:
Hän odottaa ihmisten kääntyvän puoleensa.
Sitä Hän on odottanut kautta historian.
Ei instituutioita, ei rakennuksia, ei hallitusohjelmia
vaan, että ihmiset kääntyisivät Hänen puoleensa.
Titus 2:11-14 on tehnyt meihin Ruthin kanssa vaikutuksen.
Lausumme sen nyt.
"Jumalan armo on näet ilmestynyt pelastukseksi kaikille ihmisille,
ja se kasvattaa meitä hylkäämään jumalattomuuden ja
maalliset himot ja elämään hillitysti, oikeamielisesti ja
Jumalaa kunnioittaen tässä maailmassa,
kun odotamme autuaan toivomme toteutumista,
suuren Jumalan ja Vapahtajamme Jeesuksen Kristuksen
kirkkauden ilmestymistä. Hän antoi itsensä alttiiksi
meidän puolestamme lunastaakseen meidät vapaiksi
kaikesta vääryydestä ja puhdistaakseen meidät
omaksi kansakseen, joka kaikin voimin tekee hyvää."
Tätä Jumala on halunnut kautta historian:
puhdistaa meidät omaksi kansakseen,
joka kaikin voimin tekee hyvää.
Tästä syystä Hän odottaa loputtoman kärsivällisesti,
vaikka pahuus vain jatkuu, sillä Jumala on valinnut jäännöksen,
sekä juutalaisista että muista kansoista,
eikä hän anna ajan loppua ennen kuin jokainen heistä on tullut
Hänen luokseen Jeesuksen kautta. Kun rukoilet Israelin puolesta,
älä aloita poliittisilla asioilla. Niinkin voi tehdä,
mutta se ei ole pääasia. Pääasia on rukoilla, että
Israelista tulisi se erikoiskansa, jota Jumala haluaa.
Hän tekee työtään, kunnes Hän saa haluamansa.
Jos haluat tilata Derek Princen opetuksia, ota yhteyttä.
Yhteystietomme näkyvät ruudussa.
Derek Princen opetuksia on saatavilla myös TV7 kaupasta.
Suomennos: Kai Mäkelä